การรถไฟ ฯ เพิ่มขบวนรถเสริมพิเศษ สายเหนือ-สายตะวันออกเฉียงเหนือ รองรับการเดินทางประชาชนช่วงปีใหม่
นายเอกรัช ศรีอาระยันพงษ์ ผู้อำนวยการศูนย์ประชาสัมพันธ์ การรถไฟแห่งประเทศไทย เปิดเผยว่า ในช่วงเทศกาลปีใหม่ 2566 คาดการณ์ว่าจะมีประชาชน และนักท่องเที่ยวเดินทางรถไฟจำนวนมาก การรถไฟแห่งประเทศไทย จึงเปิดให้บริการขบวนรถพิเศษช่วยการโดยสาร จำนวน 6 ขบวน ไป-กลับ ในเส้นทางสายเหนือ 2 ขบวน และสายตะวันออกเฉียงเหนือ 4 ขบวน ซึ่งเป็นรถนั่งชั้น 3 จำนวน 54 คัน รองรับผู้โดยสารได้เพิ่มประมาณ 8,000 คน/วันนอกจากนี้ ได้มีการพ่วงตู้โดยสารเพิ่มเติมเข้ากับขบวนรถที่เดินประจำในทุกเส้นทางให้เต็มหน่วยลากจูง เพื่อรองรับการเดินทางของพี่น้องประชาชน ตั้งแต่วันที่ 29 ธันวาคม 2565 - 4 มกราคม 2566 สามารถรองรับผู้โดยสารได้สูงสุด 100,000 คนต่อวัน ซึ่งเพียงพอต่อการเดินทาง และไม่มีผู้โดยสารตกค้าง สำหรับขบวนรถพิเศษช่วยการโดยสาร จำนวน 6 ขบวน ประกอบด้วยเที่ยวไป วันที่ 29 ธันวาคม 2565 จำนวน 3 ขบวน สายเหนือ 1 ขบวน ได้แก่ - ขบวนรถที่ 955 กรุงเทพ-ศิลาอาสน์ ออกจากกรุงเทพ เวลา 22.30 น. ถึงเวลา 07.30 น. สายตะวันออกเฉียงเหนือ 2 ขบวน ได้แก่ - ขบวนรถที่ 967 กรุงเทพ-อุดรธานี  ออกจากกรุงเทพ เวลา 21.15 น. ถึงเวลา 08.10 น. - ขบวนรถที่ 977 กรุงเทพ-อุบลราชธานี ออกจากกรุงเทพ เวลา 21.45 น. ถึงเวลา 09.00 น.ส่วนเที่ยวกลับ วันที่ 2 มกราคม 2566 จำนวน 3 ขบวน ประกอบด้วย สายเหนือ 1 ขบวน ได้แก่ - ขบวนรถที่ 962 ศิลาอาสน์-กรุงเทพ ออกจากศิลาอาสน์ เวลา 19.40 น. ถึงเวลา 04.10 น. สายตะวันออกเฉียงเหนือ 2 ขบวน ได้แก่ - ขบวนรถที่ 934 อุบลราชธานี-กรุงเทพ ออกจากอุบลราชธานี เวลา 19.30 น. ถึงเวลา 06.25 น. - ขบวนรถที่ 936 อุดรธานี-กรุงเทพ ออกจากอุดรธานี เวลา 21.10 น. ถึงเวลา 07.30 น.ขณะเดียวกัน ได้มีการจัดตั้งศูนย์ปลอดภัยในช่วงเทศกาลปีใหม่ 2566 ทั้งส่วนกลาง และส่วนภูมิภาค สำหรับอำนวยความสะดวก และดูแลความปลอดภัยการเดินทางแก่ประชาชนในช่วงเทศกาลดังกล่าว ตั้งแต่วันที่ 16 ธันวาคม 2565 เป็นต้นไป พร้อมเพิ่มความเข้มงวดในการตรวจวัดระดับแอลกอฮอล์ สารเสพติดของพนักงานขับรถ เจ้าหน้าที่ประจำขบวนรถ และประจำสถานีก่อนปฏิบัติหน้าที่รวมถึงห้ามจำหน่าย และดื่มเครื่องดื่มแอลกอฮอล์บนขบวนรถทุกขบวน และบริเวณสถานีรถไฟทุกแห่ง